Jun 07,2017
మన కంపెనీలకు తగ్గిన వీసాలు
న్యూఢిల్లీ : అమెరికా అధ్యక్షుడు డొనాల్డ్‌ ట్రంపు రక్షణాత్మక విధానాలకు తోడు మరోవైపు కృత్రిమ నైపుణ్యం (ఆర్టిఫిషియల్‌ ఇంటెలిజెన్సీ), క్లౌడ్‌ కంప్యూటింగ్‌ల కారణంగా అమెరికా వెళ్లాలనుకునేవారి కలలు కల్లలవుతున్నాయి. 2016లో అమెరికాలో కార్యకలాపాలు సాగిస్తున్న ఏడు దేశీయ ఐటీ దిగ్గజాలకు హెచ్‌-1బి వీసాలు భారీగా తగ్గిపోయాయి. 2015తో పోలిస్తే 2016 ఈ కంపెనీలకు హెచ్‌-1బి వీసాలు 37 శాతం తగ్గినట్లు నివేదికలు పేర్కొంటున్నాయి. ఈ కంపెనీల్లో అంతకుముందు ఏడాదితో పోలిస్తే 2016లో అనుమతి పొందిన వీసా పిటిషన్ల సంఖ్య పడిపోయినట్టుగా వాషింగ్టన్‌కు చెందిన 'నేషనల్‌ ఫౌండేషన్‌ ఫర్‌ అమెరికా పాలసీ' ఒక నివేదికలో వెల్లడించింది. 2016 ఆర్థిక సంవత్సరంలో ఏడు భారత ఐటీ దిగ్గజాలకు సంబంధించి కేవలం 9,356 కొత్త హెచ్‌-1బీ పిటిషన్లు మాత్రమే ఆమోదం పొందినట్టు పేర్కొంది. ఈ కంపెనీలు ముందటేడాదితో పోలిస్తే 2016లో ఆమోదం పొందిన పిటిషన్లు 5,436 కోల్పోయినట్టు తెలిపింది. కొత్త హెచ్‌-1బీ కేటాయింపుల్లో మెరుగ్గా వీసాలు పొందిన టాప్‌ కంపెనీల్లో అమెజాన్‌, ఇన్ఫోసిస్‌, టీసీఎస్‌, అసెంచర్‌, విప్రో, ఐబీఎం, టెక్‌ మహింద్రా, క్యాప్‌జెమినీ, మైక్రోసాఫ్ట్‌, హెచ్‌సీఎల్‌ అమెరికా, ఇంటెల్‌, డెలాయిట్‌, గూగుల్‌, ఎల్‌ అండ్‌ టీ, ఆపిల్‌, సింటెల్‌, ఫేస్‌ బుక్‌, ఒరాకిల్‌, సిస్కో, మైండ్‌ ట్రి, గోల్డ్‌ మాన్‌ సాచ్స్‌, యూఎస్టీ గ్లోబల్‌, జేపీ మోర్గాన్‌ ఛేస్‌, స్టాన్‌ ఫోర్డ్‌, కేపీఎంజీ, యాహులు ఉన్నాయి. దేశంలోనే అతిపెద్ద ఐటీ దిగ్గజం టీసీఎస్‌కు ఆమోదం పొందిన కొత్త అప్లికేషన్లు 56 శాతం పడిపోయినట్టు సమాచారం. అంటే గతేడాది 4674 ఉంటే 2016లో 2040 అర్జీలకు మాత్రమే ఆమోదం లభించినట్టు సమాచారం. విప్రో పిటిషన్లు 52 శాతం తగ్గిపోయినట్టు వెల్లడించింది. అంటే ఈ కంపెనీ కూడా 1605 పిటిషన్లను కోల్పోయింది. ఇన్ఫోసిస్‌కు 16 శాతం తగ్గాయి. భారత ఐటీ కంపెనీలు పొందుతున్న కొత్త హెచ్‌-1బి వీసాలు రానున్న రోజుల్లో మరింతగా తగ్గిపోనున్నాయని ఈ నివేదిక అంచనా వేసింది.
మీ స్నేహితులకు రికమెండ్ చెయ్యండి